የኢህአዴግ የስራ አስፈፃሚ ኮሚቴ የ2007 በጀት አመት ዝግጅትና የተግባር አጀማመር ገምግሞ አቅጣጫዎችን አስቀመጠ
የኢህአዴግ ምክር ቤት ፅ/ቤት ለዋልታ ኢንፎርማሽን ማዕከል   በላከው መግለጫ እንዳስታወቀው  በአመቱ የተያዙ እቅዶች ውጤታማ በሆነ ሁኔታ እንዲከናዎኑ የሚያስችሉ አቅጣጫዎችን አስቀምጧል፡፡የስራ አስፈጻሚ ኮሚቴው የ2007 የበጀት ዓመት በዝግጅት ምእራፍ በፌደራልና በክልሎች በየደራጀው እቅድ ተዘጋጅቶ ፈጻሚን በማዘጋጀት ወደ ስራ መገባቱን በግምገማው አረጋግጧል፡፡ ፈጻሚን በማዘጋጀት ረገድ ከክረምት ጀምሮ በፌደራልና በክልሎች የተሰጡ ስልጠናዎችና የውይይት መድረኮች በቂ ዝግጅት የተደረገባቸው እንደነበሩና በተያዘላቸው አቅጣጫ መሰረት እንደተፈፀሙ አረጋግጧል። መድረኮቹ የፈፃሚዎችን የአስተሳሰብና የክህሎት ክፍተት በመሙላት በኩል ውጤታማ ነበሩ ያለው የኢህአዴግ ስራ አስፈፃሚ ኮሚቴ የበጀት ዓመቱ ዕቅድ በተሻለ ሁኔታ ለመፈፀም ምቹ ሁኔታ የፈጠሩ ናቸው ብሏል። እንደ ኮሚቴው ግምገማ በተለያዩ አካባቢዎች በተሰጡ ስልጠናዎች የተሻለ እና ደካማ አፈፃፀም የነበራቸው አካላት በስልጠናው ወቅት ተሞክሯቸውን በማቅረብ ሰልጣኙ ከተግባሩ እንዲማር የተደረገ ሲሆን በቀጣይ ዕቅድ አቅጣጫዎችና ዋናዋና ግቦች ላይ የጋራ መግባባት እንደተፈጠረ ኮሚቴው አረጋግጧል።የገጠር ልማት በሚመለከት በበጋ የተሰሩ የተፈጥሮ ሃብት ስራዎችን በክረምቱ በችግኝ ለመሸፈንና ይህንንም ከስራ እድል ፈጠራ ጋር አስተሳስሮ ለመፈፀም የተደረገውን እንቅስቃሴ ስኬታማ እንደነበር ስራ አስፈፃሚ ኮሚቴው አረጋግጧል፡፡ የመስኖ ልማት ለአጠቃላይ የግብርና ምርት እድገት ያለውን ፋይዳ ከግምት ውጥ በማስገባት እያንዳንዱ አርሶአደር ቢያንስ አንድ የውሃ አማራጭ እንዲኖረው ለማድረድ የተሻለ ዝግጅት የተደረገ መሆኑንና  በተግባር ምእራፍ በዘርፉ የሚታዩ የአመለካከትና የክህሎት ችግሮች በመቅረፍ የተሻለ ውጤት ለማስመዝገብ የመስኖ ኤክስቴንሽንን አጠናክሮ ማስቀጠል እንደሚገባ አጽንኦት ሰጥቶታል፡፡በከተሞች አነስተኛና ጥቃቅን ተቋማትና ማዕከል በማድረግ የተከናወኑ ስራዎችንም ኮሚቴው ገምግሟል፡፡ ተቋማቱን እንዲጠናከሩ እየተሰሩ ያሉ ስራዎችን የገመገመው ኮሚቴው በዘርፉ የሚታየውን የአመለካከት ክፍተት በቀጣይ እየሞሉ መሄድ እንደሚገባ አስምሮበታል፡፡ አነስተኛና  ጥቃቅን ተቋማት ሰፊ የስራ ዕድል የሚፈጠርባቸውና ቀጣይነት ያለው የኢንዱስትሪ ሽግግር የሚፈፀምባቸው ስለሆኑ በዘርፉ ልማታዊ አስተሳሰብ ለማረጋገጥ ልዩ ትኩረት ሰጥቶ መንቀሳቀስ እንደሚያስፈልግ አጽንኦት ሰጥቶታል።በማህበራዊ ልማት በኩል የትምህርት ተደራሽነት፤ ተሳትፎንና ጥራት ለማረጋገጥ በባለድርሻ አካላት ንቅናቄ ለመፈጸም የተሰሩ የዝግጅት ስራዎችን ስራ አስፈፃሚ ኮሚቴው የተመለከተ ሲሆን በጤና ልማት ዘርፍ የእናቶችንና የህፃናትን ጤና ለማሻሻል እተደረገ ያለው እንቅስቃሴ ተጠናክሮ መቀጠል አለበት ብሏል፡፡ በማህበራዊ ልማት ዘርፍ የእድገትና ትራንስፎርሜሽን እቅዱ እንዲሁም አስቀድመን ያሳካናቸውን የምዕተ አመቱ የልማት ግቦችን አጠናክረን በመቀጠል ቀሪዎቹንመ በተቀመጠው የጊዜ ገደብ ውስጥ ለማሳካት ትኩረት ሰጥቶ መንቀሳቀስ እንደሚያስፈልግ አስምሮበታል፡፡በዕድገትና ትራንስፎርሜሽን ዕቅዱ የተያዙ ዘርፈ ብዙ መሰረተ ልማቶችና ሜጋ ፕሮጀክቶች በተያዘላቸው አቅጣጫ መሰረት እየተከናወኑ ነው ያለው ስራ አስፈፃሚ ኮሚቴው ወደኋላ የቀሩትንም በማካካስ ጥራቱን አስጠብቆ መዝለቅ የቀጣይ ትኩረት መሆን እንዳለበት አሳስቧል፡፡መልካም አስተዳደር በተመለከተም ኮሚቴው በአገልግሎት አሰጣጥ ላይ የሚታዩ ችግሮች ለመቅረፍ የኢሕአዴግ ምክር ቤት ባስቀመጠው አቅጣጫ መሰረት  የህዝቡን እርካታ ለማረጋገጥ እየተሰሩ ያሉ ስራዎችን ገምግሟል። የመንግስት አገልግሎት ሰጪ ተቋማት አሁንም የሚታዩባቸውን ክፍተቶች አርመው በተጠያቂነት መንፈስ የማገልገልና የህዝብ እርካታን የማረጋገጥ ሃለፊነታቸውን መወጣት እንዳለባቸው አፅንኦት ሰጥቶበታል።በያዝነው ዓመት የሚካሄደው አምስተኛው አጠቃላይ ምርጫ ዴሞክራሲያዊ፣ ነፃ፣ ፍትሓዊ፤ ሰላማዊና በሕዝብ ዘንድ ተዓማኒ እንዲሆን የሚያስችሉ ዝግጅቶች እየተከናወኑ መሆናቸውን ገምግሟል፡፡ ምርጫው በህገ መንግስታችን የተቀመጠው የህዝቦች የሉአላዊ ስልጣን ማረጋገጫ በመሆኑ የህዝብን ወሳኝነት ባረጋገጠ ሁኔታ እንዲካሄድ ኢህአዴግና በእሱ የሚመራው መንግስት የሚጠበቅባቸውን ኃላፊነት ለመወጣት ዝግጁ መሆናቸውን ኮሚቴው አረጋግጧል፡፡ ምርጫው በህገ መንግስቱ፣ በምርጫ ህጉና በሌሎች የአገራችን ህጎች መሰረት ለሁሉም ተወዳዳሪዎች በእኩል የመወዳደሪያ ሜዳ እንዲካሄድ ለማድረግ የሚያስችሉ አስፈላጊ የቅድመ ዝግጅት ስራዎች እተከናዎኑ መሆኑን ኮሚቴው ተመልክቷል፡፡በኢሕአዴግ ምክር ቤት የፀደቀው የምርጫ ስትራቴጂ መሰረት በማድረግ ከክልል እስከ ቀበሌ ድረስ ያሉ አካላት የየራሳቸውን ዕቅድ ማዘጋጀታቸውንም ኮሚቴው አረጋግጧል። በመሆኑም ኢሕአዴግ በአራተኛ ሀገራዊ ምርጫ በብዙዎቹ ፓርቲዎች ስምምነት ተደርሶበት ህግ ሆኖ የወጣውን የፓለቲካ ፓርቲዎች የምርጫ ስነምግባር ደንብ በተሟላ ሁኔታ ተግባራዊ ለማድረግ መላ አመራሮቹንና አባላቱን ለማሰልጠን ዝግጅቱን ማጠናቀቁ ተመልኳቷል፡፡ የምርጫው ዋነኛው ባለቤት የሆነው ህዝቡ ምርጫው ስኬታማ በሆነ ሁኔታ እንዲካሄድ ተሳትፎውን አጠናክሮ መቀጠል ይኖርበታል ብሏል ኮሚቴው፡፡ ተወዳዳሪ የፖለቲካ ፓርቲዎችም በምርጫው የህዝብን ወሳኝነት በሚያረጋግጥ በሰለጠነና በሰላማዊ መንገድ በመወዳዳር ለሃገራችን የዴሞክራሲያዊ ስርአት ግንባታ የበኩላቸውን ድርሻ መወጣት ይገባቸዋል ብሏል ኮሚቴው፡፡በቅርቡ ሀገራችን የዓለም አቀፍ የካፒታል ገበያ ውስጥ በመግባት የአንድ ቢልዮን ዶላር የቦንድ ሽያጭ ያከናወነችበትን ሁኔታ የገመገመው ስራ አስፈፃሚ ኮሚቴው የቦንድ ሽያጩ ሀገራችን ለገበያ ካቀረበችው በላይ የመግዛት ከፍተኛ ፍላጎት የነበረው መሆኑን የተከተልነው ልማታዊና ዴሞክራሲያዊ ፖሊሲ ስኬታማነት የሚያሳይ መሆኑንና ሀገራችን እስከ አሁን ያስመዘገበችው ድል ብቻ ሳይሆን ለሚቀጥሉት በርካታ ዓመታት በተረጋጋ ሰላም ፈጣን ዕድገቱ የሚቀጥል መሆኑ ላይ በዓለም አቀፉ በማሕበረሰብ ዘንድ የተፈጠረው መተማመን ውጤት እንደሆነ አረጋግጧል። በማያያዝም የተገኘው ገንዘብ ልማታችንን ይበልጥ በሚያፋጥኑ የልማት መስኮች ኢንቨስት ለማድረግ የተያዘው አቅጣጫ ትክክለኛ በመሆኑ በተቀመጠው አቅጣጫ መሰረት መፈፀሙ እንዳለበት በማስገንዘብ የሶስት ቀናት ስብሰባውን በዛሬው ዕለት ማጠናቀቁን መግለጫ አስታውቋል። 